1989 ஆம் ஆண்டில், கோஸ்ட்டா ரிக்கா நாட்டிலும் அதன் அருகிலுள்ள ஈஸ்லா நுப்லார் (Isla Nublar) என்ற (கற்பனை) தீவிலும் சில மர்ம விலங்குகள் தொடர் தாக்குதல் நடத்துகின்றன. இறுதியில் அவற்றுள் ஒன்று புரோகாம்ப்ஸோக்னாதஸ் என அடையாளம் காணப்படுகிறது. அதை உறுதிப்படுத்த தொல்லுயிர் ஆய்வாளர் ஆலன் கிரான்ட்டும் (Dr. Alan Grant) அவரிடம் பயிலும் தொல் தாவரவியல் பட்டதாரி மாணவியான எல்லி சாட்லரும் (Ellie Sattler) அழைக்கப்படுகின்றனர். ஆனால் இடையில் இன்ஜென் (International Genetic Technologies) உயிரித் தொழில்நுட்ப நிறுவனத்தின் தலைவர் ஜான் ஹேமன்ட் (John Hammond), ஈஸ்லா நுப்லாரில் தாம் உருவாக்கியுள்ள "உயிரியல் காப்பகத்தை"ப் பார்வையிடக்கோரி இருவரையும் அழைத்துச்செல்கிறார்.

அவ்வாறே ஈஸ்லா நுப்லாருக்கு வரும் கிரான்டும் சாட்லரும், அது உண்மையில் "ஜுராசிக் பார்க்" எனப் பெயர்கொண்ட, படியெடுக்கப்பட்ட தொன்மாக்கள் வாழும் ஒரு கருப்பொருள் பூங்கா என்றறிகின்றனர்.[அம்பர் பிசினில் மாட்டிக்கொண்ட பழங்காலப் பூச்சிகள் மற்றும் கொசுக்களிடம் கண்டெடுக்கப்பட்ட தொன்மா டி.என்.ஏக்கள் அவற்றை மீண்டும் உருவாக்க உதவின. தொலைந்த மரபணுத்தொகைகளுக்கு மாற்றாக ஊர்வன, பறவை, நீர்நில வாழ்வன ஆகியவற்றின் டி.என்.ஏ க்கள் நிரப்பப்பட்டன] இனப்பெருக்கத்தைத் தடுப்பதற்காக அவையனைத்தும் லைசின்-குறைபாடுள்ள (lysine) பெண் விலங்குகளாக உருவாக்கப்பட்டுள்ளன; எக்சு-கதிர் கருத்தடையும் செய்யப்பட்டுள்ளது என்றும் அறிகின்றனர் . மரபணுப் பொறியியல் துறையில் இன்ஜென்னின் முன்னேற்றங்களைக் குறித்துப் பெருமையுடன் விரித்துரைக்கும் ஹேமன்ட், பார்வையாளர்கள் இருவரையும் தீவின் பல்வேறு தானியங்கி அமைப்புகளூடே அழைத்துச் செல்கிறார்.

[அப் பூங்காவில் அண்மையில் நடந்த நிகழ்வுகள், ஹேமண்டின் முதலீட்டாளர்களை அச்சத்திற்கு உள்ளாக்கியிருக்கின்றன. அவர்களை அமைதிப்படுத்துவதற்காக கிரான்ட் மற்றும் சாட்லர் ஆகியோரைப் புதிய ஆலோசகர்களாகச் செயல்பட ஹேமண்ட் விரும்புகிறார்].

இவர்களுக்கு எதிர்த்தரப்பில் பிரபல கணித வல்லுநரும் ஒழுங்கின்மை கோட்பாட்டாளருமான இயான் மால்கம்மும் (Dr.Ian Malcolm) முதலீட்டாளர்கள் தரப்பு வழக்கறிஞர் டொனால்ட் ஜென்னாரோவும் (Donald Gennaro) உள்ளனர். இவர்களிருவரும் பூங்காவின் வாய்ப்புகளை ஐயுறுகின்றனர். பூங்காவின் உருவாக்கத்திற்கு முன்பே கலந்தாலோசிக்கப்பட்டிருந்த மால்கம், இப்பூங்கா விரைவில் அழிந்துவிடும் என்று தற்போது உறுதிபடக் கணிக்கிறார். ஆயினும் இக் கணிப்பை ஹேமன்ட் மறுக்கிறார்.
பின்னர் இப் பூங்காவைப் பார்வையிடச்செல்லும் ஆலோசகர் குழுவினரோடு ஹேமண்டின் பேரக்குழந்தைகளான டிம் (Tim Murphy) மற்றும் லெக்ஸ் மர்பி (Lex Murphy) ஆகியோர் இணைகின்றனர். இச் சுற்றுலாவின்போது கிரான்ட் ஒரு வெலாசிராப்டர் முட்டை ஓட்டைக் கண்டெடுக்கிறார். இதனால் "பூங்காவிலுள்ள தொன்மாக்கள் இனப்பெருக்கம் செய்யத்தொடங்கிவிட்டன" என்ற மால்கம்-மின் கூற்று நிறுவப்படுகிறது. 

இதற்கிடையில் ஒரு வெப்ப மண்டலச் சூறாவளி, ஈஸ்லா நுப்லாரைத் தாக்குகிறது. இப்புயலின்போது ஜுராசிக் பார்க்-கின் தலைமைக் கணிணி நிரலாளரான டென்னிஸ் நெட்ரி (Dennis Nedry), தொன்மா முளையங்களை (Embryos) இன்ஜென்-னின் போட்டி நிறுவனமான பயோசின்-னுக்கு (Biosyn) விற்கத் திட்டமிடுகிறார் (இதற்காக ஏற்கெனவே பயோசின்-னின் முகவரான லூயி டாட்ஜ்சனிடம் (Dr.Lewis Dodgson) இவர் கையூட்டுப் பெற்றிருந்தார்). பூங்காவின் பாதுகாப்பு அமைப்பை அணைத்தபின் முளையச் சேமிப்பு அறைக்குள் நுழைந்து பூங்காவின் பதினைந்து வகைத் தொன்மாக்களின் முளையங்களையும் திருடுகிறார். அவற்றைப் பூங்காவின் கிழக்குக் கப்பல்துறையில் காத்துள்ள பயோசின் ஆட்களுக்குக் கொண்டுசெல்கையில் வழிதப்பும் அவரை ஒரு டைலோஃபோசாரஸ் (Dilophosaurus) கொல்கிறது.

நெட்ரியின் செயலால் பூங்காவின் பாதுகாப்பு வேலிகள் அணைகின்றன. தொன்மாக்களும் தம் இருப்பிடங்களிலிருந்து தப்பிவிடுகின்றன. ஆலோசகர் குழுவை ஒரு டைரனோசாரஸ் (டி-ரெக்ஸ்) தாக்குகிறது. பூங்காவின் மக்கள் தொடர்பு மேலாளர் எட் ரெஜிஸை (Ed Regis) ஒரு ஒரு இளம் டி. ரெக்ஸ் கொல்கிறது. கிரான்டும் சிறார்களும் வழிதப்புகின்றனர். இத் தாக்குதலில் படுகாயமடையும் மால்கம்மை ஜென்னாரோவும் பூங்காவின் காப்பாளர் இராபர்ட் முல்டூனும் (Robert Muldoon) மீட்டுப் பூங்காவின் கால்நடை மருத்துவர் ஹார்டிங்கின் (Dr.Harding) பொறுப்பில் விடுகின்றனர். 

பின்னர் பூங்காவின் தலைமைப் பொறியாளர் ஜான் அர்னால்ட் (John Arnold), மரபணுப் பொறியாளர் ஹென்றி வூ (Henry Wu), முல்டூன், ஹேமன்ட் ஆகியோர் பூங்காவின் மின்சாரத் தொடர்பை உயிர்ப்பிக்கப் போராடுகின்றனர். அவர்களின் முயற்சி முதலில் பலனளித்தாலும் மீண்டும் மின்சாரம் துண்டிக்கப்படுகிறது. இச்சமயத்தில் வெலாசிராப்டர்களும் தப்பிவந்து வூ, அர்னால்ட் இருவரையும் கொல்கின்றன.

இதற்கிடையில் கிரான்ட்டும் சிறார்களும் ஒரு காட்டாற்றின் வழியே படகில் பயணித்து பூங்காவின் பார்வையாளர் மையத்தை அடைகின்றனர். அத் தீவிலிருந்து கோஸ்ட்டா ரிக்காவுக்குச் சென்றுகொண்டிருக்கும் ஒரு சரக்குக் கப்பலில் பல இளம் வெலாசிராப்டர்கள் பதுங்கியுள்ளதாக மேலாண்மைக் குழுவினரிடம் அவர்கள் கூறுகின்றனர். பின்பு கிரான்ட்டும், டிம்மும் மின்சாரத்தை மீட்கின்றனர். 

சரக்குக் கப்பலைத் திரும்பிவரப் பணிக்கும் ஜென்னாரோ, அப் பூங்காவை விரைவில் அழிக்கவேண்டும் என்கிறார். ஆனால் முதலில் கள நிலவரத்தை ஆராய வலியுறுத்தும் கிரான்ட், அவரையும் சாட்லர், முல்டூன் ஆகியோரையும் அழைத்துக்கொண்டு பூங்காவுக்குள் செல்கிறார். ராப்டர்கள் கட்டிய கூடுகளில் பொறித்த முட்டைகளின் எண்ணிக்கையையும் பூங்காவின் திருத்தப்பட்ட கணக்கீட்டையும் ஒப்பிட்டபின் இவர்கள் மையத்துக்குத் திரும்புகின்றனர். இதற்கிடையே பூங்காவில் நடைபயிலும் ஹேமன்ட், முந்தைய தவறுகளைத் திருத்தி மீண்டும் ஒரு புதிய பூங்காவைக் கட்டமைக்க எண்ணுகிறார். திடீரென டி-ரெக்ஸின் முழக்கத்தால் அதிர்ந்து ஒரு சிறுகுன்றிலிருந்து விழுகிறார். அங்கு கூடும் "புரோகாம்ப்ஸோக்னாதஸ்"கள் அவரை இரையாக்குகின்றன.

தொன்மாக்களின் இனப்பெருக்கத்தைப் பொறுத்தவரையில், அவற்றின் மரபணு இடைவெளிகளை நிரப்புவதற்காகத் தவளைகளின் மரபணுக்கள் நிரப்பப்பட்டதால் பெண் தொன்மாக்களுள் சில, ஆணாக மாறி இனப்பெருக்கம் செய்திருக்கின்றன எனத் தெரியவருகிறது. மேலும், சரியெனக் கருதப்பட்ட எண்ணிக்கையை அடைந்தவுடன் எண்ணுவதை நிறுத்துமாறு ஆணைபெற்றமையால், புதிதாகப் பிறந்த விலங்குகளைச் சேர்க்காமல் கணினி தவறிழைத்ததும் தெரியவருகிறது. விரைவில் ஈஸ்லா நுப்லாருக்கு வரும் கோஸ்ட்டா ரிக்கா நாட்டு வானூர்திப் படையினர் (கற்பனை) அவ்விடத்தை இடர்மிக்கதாக அறிவிக்கின்றனர். அத்துடன் நாபாம் (napalm) கொண்டு அதை அழித்தும் விடுகின்றனர். 

நடந்த சம்பவங்களில் உயிர்பிழைத்தோரை ஐக்கிய அமெரிக்கா மற்றும் கோஸ்ட்டா ரிக்கா நாடுகளின் அரசுகள், காலவரையின்றி ஒரு விடுதியில் தடுத்துவைக்கின்றன. பல வாரங்களுக்குப்பின், கோஸ்ட்டா ரிக்கா வாழ் அமெரிக்க மருத்துவரான மார்ட்டின் குய்டியெர்ரேஸ் (Dr. Martin Guitierrez) என்பவர் அங்கு வந்து கிரான்ட்டைச் சந்திக்கிறார். மர்ம விலங்குக் கூட்டமொன்று கோஸ்ட்டா ரிக்காவின் காடுகளூடே இடம்பெயர்வதாகவும் லைசின் நிறைந்த பயிர்கள் மற்றும் கோழிகளை உண்பதாகவும் அவர் கிரான்ட்டிடம் தெரிவிக்கிறார். மேலும், உயிர்பிழைத்தோர் யாரும் (டிம் மற்றும் லெக்ஸ் தவிர) அவ்வளவு விரைவில் அவ்விடுதியை விட்டு வெளியேறப்போவதில்லை எனக் கூறி கிரான்ட்டிடம் விடைபெற்றுச் செல்கிறார். 

கதைச் சுருக்கம்
புதினத்தில் இடம்பெறும் தொல் பழங்கால விலங்குகள்
வரவேற்பு
கருப்பொருள்கள்